Vermoorde vrou dalk deur lewensmaat aangerandFotos van Namhla Mtwa wat op sosiale media gedeel word. (Foto: Facebook) Die moord verlede maand op ŉ vrou in die oprit van haar huis in die Oos-Kaap het opnuut skokgolwe oor dié provinsie gestuur. Dít nadat bewerings op sosiale media die ronde gedoen het dat dié vrou moontlik voor haar dood deur haar lewensmaat aangerand is. Singwa Namhla Mtwa (35) is na bewering op 21 April in haar motor doodgeskiet toe sy by haar huis in Mthatha aangekom het. Volgens die polisie is sy in haar bolyf geskiet en op die toneel dood verklaar. Meer as ŉ maand later is niemand nog vir haar moord in hegtenis geneem nie. Die slagoffer se suster het haar Vrydag tot sosiale media gewend en foto’s van haar suster se beserings en gesprekke met familielede voor haar dood gedeel, wat daarop dui dat dié beserings deur haar jare lange lewensmaat toegedien is. Die beelde is intussen wyd versprei met die hutsmerk #JusticeforNamhla. At this point, I don't even know what to say because our justice system always fails us!! and it's absolutely upsetting!! https://t.co/lPzc7zeqx1 — 21 April ???????? (@21Ntsele) May 21, 2022 “Die polisie neem hierdie voorval baie ernstig op en het ŉ topbestuurslid aangestel om die ondersoek na die moord te lei,” het brig. Tembinkosi Kinana, polisiewoordvoerder van die Oos-Kaap, Saterdag gesê. “Speurders is deurlopend in verbinding met haar familie om terugvoer te gee oor die ondersoek.” Kinana sê die polisie is oortuig daarvan dat ŉ deurbraak in die saak binnekort gemaak sal word, en het lede van die publiek aangemoedig om inligting aan te meld wat die polisie in hulle ondersoek kan help. Oscar Mabuyane, premier van die Oos-Kaap, het nou ook gevra vir spoedige optrede teen wie ook al verantwoordelik is vir Mtwa se moord, asook die klaarblyklike aanranding voor haar dood. “Iemand moet antwoorde gee vir die gewelddadige dood van hierdie vrou. Ons moet ook antwoorde kry op die beelde wat ons die afgelope 24 uur gesien het, wat wys dat hierdie vrou voor haar dood aan barbaarse optrede blootgestel is.” Hy het Mtwa se vriende, familie en lede van die gemeenskap gevra om wetstoepassers te ondersteun in die ondersoek na dié misdade.